La companyia teatral La Intensa representa este divendres a la Casa Municipal de Cultura el seu nou treball: 'MATRI(U)Z'
20 d’octubre 2022

La companyia de teatre ‘La Intensa; dramas y comedias’ representarà este divendres, 21 d'octubre, a partir de les 20.30 hores, a la Casa Municipal de Cultura del Port de Sagunt (carrer Progrés, 9), la seua nova obra: _MATRI(U)Z_.

Es tracta d'una comèdia en castellà per a tots els públics que tindrà una duració aproximada de 70 minuts. Este nou treball dramatúrgic de Marian Villaescusa, autora del text i directora, relata la història d'una autora i directora teatral que es proposa fer una obra sobre la maternitat amb dos actrius i mares; una gestació conjunta plena de naturalitat, nervis, somriures… i alguna llagrimeta també.

L'elenc el formen la pròpia Marian Villaescusa, acompanyada de Marta Salinas, Margarida Mateos Roig i José Olmos. L'escenografia és a càrrec d'Artesanía Violín; el disseny d'il·luminació és de Josemi Felguera; la música, de Gon Fuster; la cartellera, per Miguel Clager; les fotos de la cartelleria són de Joaquín Ruiz Espinosa; i les fotos i vídeos de l'espectacle, de Fèlix Duart Film & Photography.

El preu de l'entrada és de 7 euros i les localitats es podran adquirir a través de la pàgina web de gestió de tiquets [**Servientradas**](https://www.servientradas.com/espectaculo/AYUNTAMIENTO_DE_SAGUNTO/6/matri-u-z.html).

**«Marian Villaescusa, és abans de res un "animal escènic", una singular creadora que té l'escenari i el públic al cap i sempre troba el gest, la paraula, el gag adequats a cada situació»**, segons el crític Nel Diago, per a qui **«és evident que els nou mesos que va passar engendrant este muntatge la confirmen com una mare espectacular»**.

**«Villaescusa ho mostra amb gran intel·ligència i humor sense llevar-li gravetat a allò exposat, tal com va fer en aquella esplèndida obra que va titular _Shhhhh!_, amb el seu propi càncer de mama»**, afig Diago.

La crítica de Jose Vicente Peiró, per la seua banda, la definix com **«una de les dramaturgues més interessants del panorama valencià des que presentara en 2018 el seu treball _Shhhhh!_»**.

La representació d'esta obra teatral forma part de la programació trimestral organitzada per la Regidoria de Cultura de l'Ajuntament de Sagunt.

![](/media/0yxdlukx/c2_teatro_matriuz_cialaintensa.jpg?width=571.8181818181819&height=850)

*   [](http://www.facebook.com/sharer.php?u=https://aytosagunto.es/va/actualitat/teatre-matriuz-de-la-intensa-sagunt-2022-10-20/ "Facebook")
*   [](http://twitter.com/share?url=https://aytosagunto.es/va/actualitat/teatre-matriuz-de-la-intensa-sagunt-2022-10-20/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/teatre-matriuz-de-la-intensa-sagunt-2022-10-20/ "Linked In")
*   [](mailto:?body=https://aytosagunto.es/va/actualitat/teatre-matriuz-de-la-intensa-sagunt-2022-10-20/)